

**Република Македонија**

**МИНИСТЕРСТВО ЗА ОБРАЗОВАНИЕ И НАУКА**

##### ПРЕДЛОГ НА ЗАКОН

**ЗА ДОПОЛНУВАЊЕ НА ЗАКОНОТ**

**ЗА БИРОТО ЗА РАЗВОЈ НА ОБРАЗОВАНИЕТО,**

**ПО СКРАТЕНА ПОСТАПКА**

# Скопје, јули 2013 година

**ВОВЕД**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ**

Заради подобрување на квалитетот на воспитно-образовниот процес во основните училишта постои потреба за воведување на адаптирани и преведени наставни програми од Cambridge International Examinations за основно образование. За таа цел, а по направена стручна анализа на квалитетот на наставните програми кои се реализираат во основното образование во неколку земји членки на Европската Унија, се оцени дека треба нормативно да се уреди воведувањето на адаптирани наставни програми од Cambridge International Examinations. Од тие причини се пристапи кон создавање на законски основ за воведување на адаптирани и преведени наставни програми од Cambridge International Examinations за основно образование во Република Македонија.

**II. ЦЕЛИ, НАЧЕЛА И ОСНОВНИ РЕШЕНИЈА**

Целта на предложените законски решенија е подобрување на квалитетот на наставните програми во основното образование во Република Македонија со воведување на адаптирани и преведени наставни програми од Cambridge International Examinations.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Овој закон не предизвикува фискални импликации.

**IV. ПРОЦЕНА НА ФИНАНСИСКИТЕ СРЕДСТВАА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Овој закон не предизвикува материјални обврски за одделни субјекти.

Средствата се обезбедуваат од Буџетот на Република Македонија.

**V. СКРАТЕНА ПОСТАПКА ЗА ДОНЕСУВАЊЕ НА ЗАКОН ЗА ИЗМЕНУВАЊЕ И ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ОСНОВНОТО ОБРАЗОВАНИЕ**

Со оглед на тоа што се исполнети случаите утврдени во член 170 алинеја 1 од Деловникот на Собранието на Република Македонија, односно не е во прашање донесување на сложен и обемен закон, се предлага овој Закон за дополнување на Законот за Бирото за развој на образованието, да се донесе по скратена постапка.

##### ПРЕДЛОГ НА ЗАКОН ЗА ДОПОЛНУВАЊЕ НА

##### ЗАКОНОТ ЗА БИРОТО ЗА РАЗВОЈ НА ОБРАЗОВАНИЕТО

**Член 1**

Во Законот за Бирото за развој на образованието („Службен весник на Република Македонија“ бр.37/06, 142/08, 148/09 и 69/13), во член 7 по алинејата 3 се додава нова алинеја 4, која гласи:

„- му предлага на министерот за образование и наука адаптирани и преведени наставни програми од Cambridge International Examinations за основно образование, согласно закон;

**Член 2**

Се овластува Законодавно-правната комисија на Собранието на Република Македонија да утврди пречистен текст на Законот за Бирото за развој на образованието.

**Член 3**

Овој закон влегува во сила осмиот ден од денот на објавувањето во „Службен весник на Република Македонија“.

**ОБРАЗЛОЖЕНИЕ НА ПРЕДЛОГ-ЗАКОНОТ ЗА ДОПОЛНУВАЊЕ НА ЗАКОНОТ ЗА БИРОТО ЗА РАЗВОЈ НА ОБРАЗОВАНИЕТО**

**I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ДОПОЛНУВАЊЕ НА ЗАКОНОТ ЗА БИРОТО ЗА РАЗВОЈ НА ОБРАЗОВАНИЕТО**

Со членот 1 во член 7 од Законот за Бирото за развој на образованието по алинејата 3 се додава нова алинеја 4, со која се уредува дека Бирото за развој на образованието му предлага на министерот за образование и наука адаптирани и преведени наставни програми од Cambridge International Examinations за основно образование, согласно закон.

Со членот 2 се овластува Законодавно-правната комисија на Собранието на Република Македонија да утврди пречистен текст на Законот за Бирото за развој на образованието.

Со членот 3 се уредува влегувањето во сила на законот.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Со оглед на тоа што со дополнувањето на Законот за Бирото за развој на образованието се врши дополнување на членот 7 од Законот за Бирото за развој на образованието, решенијата содржани во одредбите се меѓусебно поврзани и чинат една правна целина.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со Законот за Бирото за развој на образованието со членот 6 точка 2) е регулирано дека Бирото за развој на образованието му предлага на министерот за образование и наука  наставни  програми за предучилишното, основното, гимназиското и  уметничкото средно образование, општообразовните предмети во средното  стручно образование, во специјалистичкото образование, како и за образованието на возрасните, образованието на децата со посебни образовни потреби, воспитно-образовната дејност на ученичките домови, како и за образованието на децата на граѓаните на Република Македонија во странство за учење на мајчиниот јазик и култура.

Со дополнувањето на Законот за Бирото за развој на образованието се доуредува дека Бирото за развој на образованието му предлага на министерот за образование и наука и адаптирани и преведени наставни програми од Cambridge International Examinations за основно образование.

ОДРЕДБА ОД ЗАКОНОТ ЗА БИРОТО ЗА РАЗВОЈ НА ОБРАЗОВАНИЕТО

КОЈА СЕ ДОПОЛНУВА

##### Член 7

Во извршувањето на надлежностите од членот 6 точка 1 и точка 2 на овој закон Бирото ги врши следниве работи:   
- изготвува анализи и врз основа на истите ги утврдува потребите за развој на воспитно-образовниот систем, како и потребите за развој на наставните планови и програми;   
- организира стручни дискусии за потребите за изработка на наставните планови и програми;   
- изготвува и му предлага на министерот за образование и наука наставни планови;   
- покренува инцијатива за изработка на наставни програми;   
- планира, на долгорочна основа, преиспитување на постоечките наставни планови и програми;   
- прави периодично преиспитување на усогласеноста на наставните програми и целите на образованието, согласно со стратешките документи и законите;   
- изготвува годишни планови за потребите за изменување и дополнување на постојните наставни програми, односно за изработка на нови наставни програми;   
- објавува јавен конкурс за обезбедување на услуги во изготвување на нови наставни програми, односно за осовременување на постојните наставни програми, согласно со закон,   
- ја следи работата на стручните тимови за изработка на наставни програми во однос на квалитетот и извршувањето на услугите согласно со утврдените рокови;   
- доставува информации за изработените наставни планови и програми до Државниот просветен инспекторат и до воспитно-образовните установи;   
- врши промоција и дава дидактички насоки за примената на наставните планови и програми и   
- ја следи примената на наставните планови и програми во рамките на своите надлежности.